**Iubito**

*Grigore Vieru*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ceea ce, neauzit,

Din ramuri cade

Sunt frunzele noastre.

Dar mărul?

Mărul de aur?

Ceea ce, îndepărtat,

Sună în cântec

Sunt cuvintele noastre.

Dar cântecul?

Sărbătorile lui?

Ceea ce, clar,

Spre mare aleargă

Sunt izvoarele noastre.

Dar marea?

Întinsul ei liber?

Al cui e cerul,

Liniştea lui?

Când stelele care cad

Sunt stelele noastre,

De jale căzând.

Spartă zace oglinda

Zilelor în care

Uluit descopeream

Chipul tău fără seamăn,

Dragostea.

Sunt ochii mei şi-ai tăi,

Cei care trist acum

Spre tăcere se-nchid.

Tăcere

Căzând pe tăcere se-aude,

Iubito!